/* COM/2010/0468 final */ KOMISIJOS ATASKAITA EUROPOS PARLAMENTUI IR TARYBAI Ketvirtoji metinė 2009 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita





[pic] | EUROPOS KOMISIJA | Briuselis, 2010.9.20 KOM(2010) 468 galutinis KOMISIJOS ATASKAITA EUROPOS PARLAMENTUI IR TARYBAI Ketvirtoji metinė 2009 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita ĮVADAS 2006 m. vasario 27 d. priimtas Tarybos reglamentas (EB) Nr. 389/2006, nustatantis finansinės paramos priemonę Kipro turkų bendruomenės ekonominei plėtrai skatinti[1] (toliau – Pagalbos reglamentas). Remiantis šiuo reglamentu iš 2006 m. Bendrijos biudžeto skirti 259 mln. EUR. Ši ketvirtoji ataskaita apima laikotarpį nuo 2009 m. sausio 1 d. iki gruodžio 31 d. PARAMOS PROGRAMAVIMAS 2009 m. biudžete 2,5 mln. EUR numatyta skirti stipendijoms, mokykloms ir techninei pagalbai[2]. ĮGYVENDINIMO PRIEMONėS Europos Komisija yra atsakinga už paramos administravimą, pirmiausia taikydama centralizuotą valdymą. Kai kurie projektai valdomi kartu su Jungtinių Tautų vystymo programa (JTVP). Programa įgyvendinama ES valstybėje narėje toje jos teritorijos dalyje, kurios valstybės narės vyriausybė faktiškai nekontroliuoja ir kurioje sustabdytas ES acquis taikymas. Programai įgyvendinti 2006 m. Komisijos plėtros generaliniame direktorate sudaryta programos įgyvendinimo grupė. Ši grupė, kurios nariai Kipre dirba ilgalaikių komandiruočių pagrindu, naudojasi 2006 m. rugsėjo mėn. šiaurinėje Nikosijos dalyje įsteigtu programos įgyvendinimo biuru. Jame rengiami susirinkimai ir seminarai su Kipro turkų bendruomenės suinteresuotosiomis šalimis. Be to, galima tiesiogiai prižiūrėti rangovus. Logistikos paslaugas biurui pagal sutartį, kuri galioja iki 2012 m. birželio mėn., toliau teikia privatus rangovas („Deutsche Gesellschaft fur Technische Zusammenarbeit“ – GTZ). Susirinkimai ir seminarai rengiami ir Komisijos atstovybėje Kipre. Ataskaitiniu laikotarpiu programos įgyvendinimo grupės darbuotojų šiek tiek padaugėjo. 2009 m. gruodžio mėn. ją sudarė 41 darbuotojas: 3 Komisijos pareigūnai, 26 pagal sutartis dirbantys darbuotojai ir 12 GTZ įdarbintų vietos darbuotojų, atsakingų už administracinę ir logistinę paramą. ĮGYVENDINIMAS ATASKAITINIU LAIKOTARPIU Bendra apžvalga Komisija programą įgyvendina išskirtinėmis politinėmis, teisinėmis ir diplomatinėmis sąlygomis. Reikia imtis ad hoc priemonių, kad Komisija galėtų įgyvendinti programą laikydamasi patikimo finansų valdymo principų. Paprastai ES finansuojamoms pagalbos programoms įgyvendinti su šalies gavėjos vyriausybe sudaromas finansinis susitarimas, kuriame nustatoma paramos įgyvendinimo teisinė sistema, reglamentuojanti tokius klausimus, kaip mokesčiai ir leidimai dirbti bei gyventi. Šiai programai tokio susitarimo nėra parengta. Todėl Komisija turi remtis taisyklėmis ir sąlygomis, kurios, jos nuomone, šiuo metu yra taikytinos vietoje. Taigi įgyvendinimas gali būti sunkus, per sutarties galiojimo laikotarpį įgyvendinimo galimybės gali skirtis. Dėl to, kad nėra finansinio susitarimo, sudarydama sutartis su rangovais Komisija rizikuoja labiau negu paprastai. Dėl politinių sąlygų gali būti sunku įgyvendinti vykdomuosius raštus sumoms iš Kipro turkų subjektų išieškoti (kai nesilaikoma sutarties sąlygų). Komisija ėmėsi priemonių, kad sumažintų šią riziką, be kita ko, vykdydama intensyvų stebėjimą ir teikdama paramą, patikslindama mokėjimo sąlygas, susiedama išankstinius mokėjimus su įrodymu, kad pasirašytos viešojo pirkimo sutartys, taip pat plačiai naudodamasi banko garantijomis. Tam, kad ši programa būtų sėkminga ir visų pirma tvari ilguoju laikotarpiu, Komisijai svarbi Kipro turkų bendruomenės parama. Kipro turkų bendruomenės ekspertai dalyvavo rengiant technines specifikacijas ir sąlygas, taip pat buvo konkursų vertinimo komisijų nariais. Kipro turkų bendruomenės pagalbos gavėjai aktyviai dalyvauja projektų valdymo komitetų veikloje. 2009 m. sudaryta sutarčių už didžiąją dalį 259 mln. EUR vertės asignavimų, taigi sutarčių sudarymo lygis siekė 99 %, sudaryta 880 atskirų sutarčių. Sudarant sutartis ir dėl to, kad nebuvo galima tęsti dviejų projektų, sutaupyta 10 mln. EUR; šios lėšos perskirstytos vandens infrastruktūrai, rengimuisi įgyvendinti acquis ir MVĮ paramai. Tvarumas, pirmiausia infrastruktūros projektų, tebekelia nerimą. Vykdant visus stambaus masto infrastruktūros projektus buvo sprendžiami nuosavybės klausimai, visų pirma dėl to, kad projektams pasirinkta valstybinė žemė. 2009 m. balandžio mėn. Kipro šiaurinėje dalyje įvyko politinis pokytis: „parlamento“ rinkimus laimėjo Nacionalinė vienybės partija. Pažanga pagal tikslus Bendras šios pagalbos programos tikslas – palengvinti Kipro susivienijimą skatinant Kipro turkų bendruomenės ekonominį vystymąsi, visų pirma salos ekonominę integraciją, abiejų bendruomenių tarpusavio ryšių bei ryšių su ES gerinimą ir pasirengimą įgyvendinti ES teisę. 1 tikslas. Infrastruktūros vystymas ir restruktūrizavimas 2009 m. programos įgyvendinimo grupė surengė konkursus ir sudarė darbų sutartis dėl vandens ir (arba) nuotekų infrastruktūros projektų už 72,6 mln. EUR, taigi vandens sektoriui iš viso skirta apie 84 mln. EUR. Pagrindiniai numatyti finansuoti darbai buvo nauji kanalizacijos tinklai ir nuotekų valymo įrenginiai Famagustos ir Morfu (Giuzeljurto) miestuose, taip pat jūros vandens gėlinimo įrenginiai Sirianochorio (Kiumkėjaus) mieste. Į pastarąją sutartį įtraukta sustabdymo sąlyga, kad būtų laiko iš Kipro turkų vadovybės gauti tinkamą patikinimą, kad, pirma, bus galima laisvai, neribojamai patekti į statybvietę ir, antra, kad jie padės sklandžiai, veiksmingai ir efektyviai įgyvendinti projektą. Su JTVP pasirašytas susitarimas dėl finansinio įnašo – dėl bendrojo abiejų bendruomenių nuotekų valymo įrenginių Mia Milijoje (Chaspolate) finansavimo. Be kita ko, sudarytos sutartys dėl senstančių vandens paskirstymo vamzdžių pakeitimo ir vietos vandens tyrimų laboratorijos įrangos tiekimo. Vandens sektoriaus projektų konsultantas netinkamai atliko savo darbą, todėl su jais susijęs darbas – sutarčių dokumentų užbaigimas, konkursų parengimas ir įvertinimas, galutinis biudžetų parengimas ir derybos dėl sutarčių (be kita ko, su JTVP dėl Nikosijos nuotekų valymo įrenginių) – turėjo būti atliktas vos per mažiau negu aštuonis mėnesius iki sutarčių sudarymo termino. Be to, minėtoji grupė prižiūrėjo, kaip baigiami rengti Nikosijos, Kirenijos ir Lefkės nuotekų investiciniai projektai. Kalbant apie aplinkos apsaugą , pagal mokymų strategiją baigtas pirmasis mokymų etapas. Vieši informaciniai susitikimai surengti dėl visų šešių potencialių „Natura 2000“ vietovių. Valdymo planų projektai parengti dėl penkių iš šešių potencialių „Natura 2000“ vietovių. Projekto taikymo sritis išplėsta, kad apimtų septintos vietovės valdymo plano rengimą. Sudarytos 3,5 mln. EUR vertės sutartys dėl įrangos tiekimo ir valdymo bei apsaugos įrangos statybos. Kietųjų atliekų sektoriuje daugiausia dėmesio skirta konkursų dokumentų bei konkursų dėl keturių darbų ir šešių tiekimo sutarčių parengimui. Devyni iš šių konkursų sėkmingai baigti ir pasirašytos sutartys. Dešimtąją sutartį įgyvendins JTVP. Darbas dėl trijų pagrindinių statybos sutarčių, susijusių su seno atliekų sąvartyno netoli Žemutinio Dikomono atkūrimu, sustabdytas, kol nebus išspręsti visi nuosavybės klausimai. Dėl to įgyvendinimas vėluos bent šešis mėnesius. 2009 m. baigti išsamūs vietovės tyrimai, galimybių studija ir konceptualieji projektai dėl buvusių anglies kasyklų ir rūdos perdirbimo vietovių atkūrimo Lefkės (Lefkos) regione. Nustatyti tos vietovės atstatymo būdai, kuriais būtų kuo labiau sumažintas neigiamas poveikis aplinkai ir žmogaus sveikatai. Tolesni darbai priklauso nuo sprendimų dėl vietovės vystymo ateityje ir galimybių gauti lėšų. Panaudojant sutaupytas lėšas 2009 m. energetikos sektoriuje buvo galimybė surengti viešuosius papildomų elektros skaitiklių pirkimus. Sudaryta sutartis dėl prižiūrimosios kontrolės ir duomenų įgijimo (SCADA) sistemos, kuri suteiks galimybę tiesiogiai stebėti ir kontroliuoti elektros tinklą. Vyriausybės kontroliuojamose vietovėse šiuo metu nustatytos specifikacijos, kuriomis užtikrinamas suderinamumas ir sąveika su SCADA sistema. Sudaryta sutartis dėl bandomosios saulės elektrinės , kurios galingumas – daugiau negu 1 MW. Be to, 2009 m. sudarytos sutartys dėl klientų aptarnavimo sistemos, sudarytos iš programinės įrangos, kuri bus integruota į esamą elektros paslaugų bendrovės klientų duomenų sistemą arba su ja susieta, ir susijusios techninės įrangos, taip pat dėl taršos kontrolės ir oro (vėjo) stebėjimo sistemos išmetamiesiems teršalams iš elektrinių Kipro šiaurinėje dalyje stebėti ir jų poveikiui aplinkai nustatyti. Pagal pagrindinį telekomunikacijų investicinį projektą esamas tinklas bus atnaujintas ir pakeistas šiuolaikiška internetu valdoma pagrindinio tinklo infrastruktūra, taigi bus gerokai supaprastinta telekomunikacinių sistemų integracija visoje saloje. 2008 m. sudaryta sutartis dėl techninės pagalbos, siekiant padėti Kipro turkų bendruomenei valdyti šį sektorių pagal ES standartus ir tarptautinę geriausią patirtį, taip pat vykdyti visapusišką mokymo programą, kuria siekiama atnaujinti sistemą. Ši sutartis pratęsta, siekiant paramos sektoriui tęstinumo, nepaisant vėlavimo vykdant reformas. Pagal eismo saugos programos valdymo sutartį įgyti atskiri programos elementai. 2009 m. pradžioje pradėta teikti techninė pagalba, kad būtų sukurta veiksminga avarijų informacinė duomenų sistema ir duomenų rinkimo sistema ir būtų sukaupiama daugiau žinių apie eismo įvykius. Metų pabaigoje sudaryta sutartis dėl tiekimo elemento. 2009 m. veiklą taip pat pradėjo vietos bendruomenėms skirto eismo plano konsultantas. Daugelis sutarčių pasirašyta 2009 m. pabaigoje, susijusi veikla bus pradėta 2010 m.: techninė pagalba ir tiekimo elementas, siekiant patobulinti transporto priemonių techninės apžiūros programą, parama, siekiant pagerinti vairuotojo pažymėjimo išdavimo tvarką, ir eismo saugos mokymo kampanija, siekiant gerinti eismo saugos žinias ir plėtoti greitkelio planą, kad būtų patenkinti dabartiniai ir būsimi mobilumo poreikiai. „Juodųjų dėmių“ – vietų, kuriuose įvyksta itin daug eismo įvykių, – šalinimo projektas perduotas JTVP: ji sudarys sutartis dėl projekto ir įgyvendins projektą. 2 tikslas. Socialinio ir ekonominio vystymosi skatinimas Pagal „Kaimo plėtros sektoriaus programą“ finansuojamos keturios techninės pagalbos grupės (Kaimo plėtros paramos grupė, Gyvulininkystės grupė, Pasėlių auginimo grupė, Programos valdymo skyrius) padėjo Komisijai pradėti ir įvertinti kelias dotacijų schemas. Šios grupės vykdė tikslinius mokymus ir teikė techninę pagalbą ūkininkams, veterinarams ir kaimo plėtros ekspertams, centrinio ir vietos lygmenų suinteresuotosioms šalims. Pagal kaimo plėtros dotacijų schemą „Žemės ūkio gamybos gerinimas“ sudarytos 142 sutartys, kurių bendra vertė buvo beveik 5 mln. EUR. Pagal dotacijų schemą „Kaimo įmonių parama“ suteiktos 47 dotacijos, kurių vertė buvo 3,3 mln. EUR. Pagal dvi dotacijų schemas „Kaimo iniciatyvų skatinamas bendruomenės vystymasis“ sudarytos 37 sutartys, kurių bendra vertė buvo beveik 8 mln. EUR. Be to, pasirašyta 10 tiekimo veterinarijos laboratorijoms ir pasėlių auginimo sutarčių, kurių vertė didesnė negu 2 mln. EUR. Kalbant apie kartu su JTVP pagal bendrojo valdymo principą įgyvendintą projektą „Miesto ir vietos infrastruktūros modernizavimas“ , 2009 m. baigti ES finansuoti Bedestano pastato restauravimo darbai siena apjuostoje Nikosijos miesto dalyje. Už šio restauravimo reikmėms atliktą studiją ir projektą skirtas 2009 m. „Europa Nostra“ apdovanojimas mokslinių tyrimų kategorijoje. Dviejų Kipro bendruomenių vadovų sprendimu JTVP baigė galimybių studiją dėl septintojo perėjimo punkto, kuriuo būtų susieti Žemutinio Pirgo ir Ješilirmako (Limničio) kaimai, atvėrimo. ES finansavo galimybių studiją ir darbams numatė 2,5 mln. EUR. Pagal 2009 m. baigtus antrą ir trečią kvietimą teikti pasiūlymus vietos mokykloms skirtos 44 dotacijos, kurių bendra vertė buvo beveik 1,6 mln. EUR. Pagal projektus, be kita ko, suteikta įranga (IT įranga, kalbų laboratorijos ir pan.), rengti susiję mokymai, būta mokymosi kelionių į užsienį. Techninė pagalba skirta vykdytai pradinio ir vidurinio mokslo reformai paremti. Pasirašytos specializuotos įrangos profesinėms mokykloms tiekimo sutartys. Siekiant skatinti mokymąsi visą gyvenimą, socialinę aprėptį ir aktyvios darbo rinkos priemones, MVĮ, rūmams ir kitoms mokymo organizacijoms pagal antrą ir trečią kvietimą teikti pasiūlymus skirtos 21 dotacijos, kurių bendra vertė – beveik 1 mln. EUR. Techninė pagalba skirta profesiniam mokymuisi ir mokymo sistemoms, mokymuisi visą gyvenimą ir aktyvios darbo rinkos priemonėms plėsti ir skatinti, įskaitant mokymosi keliones į Vokietiją ir Maltą. Dėl ypatingų sąlygų Kipro šiaurinėje dalyje nebuvo galima tęsti 9 mln. EUR vertės projekto „ Labai mažoms ir mažoms įmonėms skirtų paskolų programa “ , nes būta sunkumų siekiant susitarimo su „ Kreditanstalt für Wiederaufbau “ . Lėšos perskirstytos visų pirma privačiojo sektoriaus plėtros paramos projektams. Kalbant apie paramą MVĮ , pradėtos dvi dotacijų programos, pagal jas sudarytos 33 sutartys, kurių vertė – 4,5 mln. EUR. Be to, ataskaitiniu laikotarpiu sudaryta sutartis dėl 2,7 mln. EUR vertės techninės pagalbos projekto „ Pagrindinės institucijos ir veiksmai ekonomikos bei informacinių ir ryšių technologijų srityje “. 3 tikslas. Sutaikinimo skatinimas, pasitikėjimo stiprinimo priemonės ir parama pilietinei visuomenei Sutaikinimo, pasitikėjimo stiprinimo priemonių ir paramos pilietinei visuomenei pagrindinis uždavinys – stiprinti pilietinės visuomenės organizacijas. 4,8 mln. EUR skirta 44 projektams pagal tris dotacijų schemas pavadinimu „Veikli Kipro pilietinė visuomenė“ . Pilietinės visuomenės paramos grupė (techninės pagalbos grupė) konsultavo pilietinės visuomenės mokymus rengiančius pareiškėjus ir teikė jiems paramą. 2 mln. EUR skirta Dingusių asmenų komitetui . Anksčiau jau skirta 1,5 mln. EUR, taigi ES yra didžiausia pavienė šio dviejų bendruomenių projekto donorė. Pasiektas galutinis išminavimo etapas. Tikimasi, kad iki 2011 m. balandžio mėn. bus galima visiškai išminuoti visą buferinę zoną. Pasirašyta sutartis dėl papildomo 2,5 mln. EUR vertės ES finansinio įnašo; siekiant užtikrinti bendrąjį finansavimą iki projekto pabaigos, panašios vertės finansinį įnašą skyrė Kipro Respublika. Europos Tarybos įgyvendinamo Politikos mokslų akademijos projekto uždavinys – ugdyti jaunųjų Kipro lyderių bendrą pagrindinių klausimų, kurie svarbūs salos ateičiai integruotoje Europoje, išmanymą. Iš abiejų salos pusių atrinktos jaunųjų lyderių grupės dalyvavo trijuose seminaruose. 4 tikslas. Kipro turkų bendruomenės priartinimas prie Europos Sąjungos 2009–2010 m. akademiniais metais, trečiaisiais Bendrijos stipendijų programos metais, iš viso skirtos 203 stipendijos (121 antrosios pakopos studentams, 27 pirmosios pakopos studentams ir 55 dėstytojams). Studentai ir dėstytojai galėjo laisvai rinktis studijų programas, tačiau tam tikroms sritims, kuriose trūksta Kipro turkų bendruomenės specialistų, teikta pirmenybė (ekonomikai, teisei, Europos studijoms, visoms inžinerijos sritims, viešajam administravimui, viešiesiems finansams ir pan.). Priimančiosios šalys buvo Jungtinė Karalystė, Nyderlandai, Prancūzija, Belgija, Vokietija, Italija, Ispanija, Švedija, Lietuva, Estija, Austrija, Portugalija ir Graikija. Pagal dvi „Jaunimo mainų ir kitokių žmonių ryšių skatinimo“ dotacijų schemas 15 projektų skirta 0,8 mln. EUR. Taip siekiama padėti Kipro turkams geriau suprasti Europos vertybes, patirtį ir daugiakultūres tradicijas. Dotacijų įsisavinimas pagal šį projektą buvo mažesnis, negu tikėtasi. 2009 m. birželio mėnesį buvo įsteigtas ir veiklą pradėjo informacinis punktas , kuris, kartu su Europos Komisijos atstovybe Kipre rengdamas informuotumo didinimo renginius, Kipro turkų bendruomenei teikia informaciją apie ES, pirmiausia apie pagalbos programą. 5 tikslas. Kipro turkų bendruomenės rengimas priimti ir įgyvendinti acquis communautaire Teikiant paramą šioje srityje pagrindinė priemonė buvo Europos Komisijos techninės pagalbos informacijos keitimosi priemonė (TAIEX). 2009 m. pagal TAIEX programą Kipro turkams surengti 237 techninės pagalbos renginiai, kaip antai mokymo kursai, praktiniai mokymai ir seminarai, 449 atvejais pasinaudota ES valstybių narių ekspertų paslaugomis. Vykdyta veikla daugiausia siekta plėtoti „Pasirengimo ateityje taikyti acquis programą“ (PFAA). Pagal PFAA nustatyta aiški techninės pagalbos planavimo ir teikimo sistema, siekiant padėti Kipro turkams pasirengti acquis sustabdymo panaikinimui po susivienijimo. Parama suteikta 13 PFAA sektorių, kaip antai žemės ūkio, kovos su pinigų plovimu, aplinkos apsaugos, statistikos ir sveikatos bei vartotojų apsaugos sektoriuose[3]. Dėta daug pastangų, kad TAIEX priemonė būtų pritaikyta, atsižvelgiant į konkrečias Kipro turkų bendruomenės aplinkybes ir poreikius. Tikslas – užtikrinti labiau struktūrizuotą projektais pagrįstą vidutinio laikotarpio paramą, kad būtų galima tvirčiau siekti programos tikslų. Iki metų pabaigos po konsultacijų su visomis ES valstybėmis narėmis TAIEX atrinko apie 70 ES valstybių narių ekspertų, kad šie padėtų Kipro turkams įgyvendinti vidutinio laikotarpio projektus. TAIEX taip pat surengė mokymus apie teisės aktų, suderintų su acquis , rengimą, kad tuos aktus būtų galima taikyti iškart, kai bus susitarta dėl visapusiško Kipro problemos sprendimo. Atsižvelgiant į būsimą ES lėšų valdymą, surengti mokymai viešųjų išlaidų valdymo srityje. Teikta parama žaliąja linija skiriamų teritorijų tarpusavio prekybai plėtoti. Per TAIEX nuolat naudotasi ES valstybių narių ekspertų paslaugomis – jie atliko bulvių ir žuvų veterinarinius ir fitosanitarinius tyrimus. Siekiant užtikrinti pakankamą finansavimą, kad visus 2010 m. būtų tęsiama TAIEX parama, ir atsižvelgiant į tai, kad susitarimo atveju prireiktų didesnės paramos, TAIEX priemonei papildomai perskirta 5,5 mln. EUR. Taigi bendras biudžetas tokiai techninei pagalbai nuo 2007 m. pasiekė 14,5 mln. EUR, iš kurių 8,3 mln. EUR įsipareigota skirti konkrečiai veiklai iki 2009 m. pabaigos. Nepaskirstyta techninė pagalba ir programos rezervo priemonė Programos rezervo priemone pasinaudota skiriant papildomą paramą Dingusių asmenų komitetui (2 mln. EUR) ir išminavimui (1,5 mln. EUR)[4]. Nepaskirstytas techninės pagalbos rezervas (1,2 mln. EUR) panaudotas TAIEX veiklai. Finansinė parama administracinėms išlaidoms, numatytoms Pagalbos reglamento 4 straipsnio 3 dalyje, padengti Programos įgyvendinimui iš viso numatyta 18,65 mln. EUR (t. y. apie 7,2 % visų finansinių asignavimų), kad būtų padengtos darbuotojų išlaidos (iki 9,65 mln. EUR) ir platesnio masto techninės pagalbos veiklos išlaidos (9 mln. EUR). Su Pasaulio banku sutarta dėl 1 mln. EUR vertės patikos fondo studijoms pagal „Ekonominės analizės programą siekiant augimo ir tvaraus vystymo“ atlikti. Nuo 2010 m. darbuotojų išlaidos bus finansuojamos pagal Plėtros generalinio direktorato bendrųjų administracinių išlaidų biudžeto eilutę. Finansinis vykdymas (sutartys ir mokėjimai) Sutarčių sudarymas Ataskaitiniu laikotarpiu su programos vykdomąja veikla susijusių sutarčių iš viso sudaryta už 181 mln. EUR. Iki sutarčių sudarymo termino – 2009 m. gruodžio mėn. – sutarčių sudaryta už 247,6 mln. EUR, t. y. 99,38 % iš viso pagal Pagalbos programą numatytų su vykdomąja veikla susijusių 249,15 mln. EUR. Sutartys dėl didžiosios šių lėšų dalies sudarytos paskutinį metų ketvirtį. Kalbant apie programos darbuotojų ir misijų elementą (9,85 mln. EUR), 2,8 mln. EUR liko nepanaudoti dėl to, kad darbuotojų išlaidoms nuspręsta naudoti asignavimus administravimui, o ne veiklai, kaip buvo numatyta iš pradžių. Mokėjimai Ataskaitiniu laikotarpiu Europos Komisija išmokėjo 42 mln. EUR. Tai gerokai mažiau, negu numatyta per pirminį 2009 m. biudžeto planavimą, taigi 42 mln. EUR mokėjimų asignavimų reikėjo perkelti į kitas biudžeto eilutes. Mokėjimų būta mažiau pirmiausia dėl to, kad daugelis sutarčių pasirašyta vėliau, negu planuota, todėl veikla perkelta iš 2009 m. į 2010 m. Iki 2009 m. pabaigos iš 259 mln. EUR iš viso išmokėta 75,8 mln. EUR (30 %). Stebėjimas Laikinasis peržiūros mechanizmas – tai forumas, kuriame su gavėjais išsamiai aptariami programos įgyvendinimo klausimai. Ataskaitiniu laikotarpiu surengtas vienas jo posėdis (2009 m. birželio mėn.). Auditas ir kontrolė 2008 m. Plėtros generalinio direktorato Vidaus audito skyrius atliko vidaus auditą. Atsižvelgta į svarbiausias rekomendacijas, kuriomis daugiausia dėmesio skirta patikimo finansų valdymo užtikrinimui atsižvelgiant į konkrečias šiaurinės Kipro dalies teisines aplinkybes (išskyrus vieną rekomendaciją pasamdyti daugiau pareigūnų, nes nėra pakankamai pareigybių). Vertinimas 2009 m. birželio mėn. išorės ekspertų grupė atliko ad hoc vertinimą. Vertinimo ataskaitoje pateikta rekomendacija tęsti paramą Kipro turkų bendruomenei ir paraginta atsižvelgti į padarytas išvadas planuojant būsimą paramą, pvz., skirtą tęsti MVĮ dotacijų schemas ir sutaikinimo priemones. Informacija, viešumas ir informuotumas Ataskaitiniu laikotarpiu su programa susijusiais klausimais paskelbti 33 spaudos pranešimai. Surengti 85 vieši renginiai. Programos įgyvendinimo grupė ir Komisijos atstovybė bendradarbiavo siekdamos didinti informuotumą apie šią programą. Vykdytos informacinės kampanijos per žiniasklaidos priemones, pirmiausia apie dotacijų schemas. Informuotumas didintas ir bendradarbiaujant su Komisijos atstovybe Kipre siekiant platinti spaudos pranešimus, bendraujant su žiniasklaida ir kitais veiksmais. Informacinis punktas padėjo didinti informuotumą apie pagalbos programą Kipro turkų bendruomenėje. Pagrindiniai informuotumo didinimo renginiai buvo: 1) Bedestano pastato Nikosijoje pristatymas, kuriame dalyvavo daug abiejų Kipro bendruomenių atstovų, ir 2) ceremonija, kuria pažymėtas papildomas 2 mln. EUR skyrimas Dingusių asmenų komitetui ir kurioje dalyvavo abiejų Kipro bendruomenių vadovai. Konsultacijos su Kipro Respublikos vyriausybe Surengti susitikimai su Kipro Respublikos vyriausybės atstovais, visų pirma, kai į salą vizito atvykdavo vyresnieji Komisijos pareigūnai. Taip pat surengti darbo susitikimai su atitinkamų ministerijų atstovais, pirmiausia aplinkos, energetikos ir telekomunikacijų srityse, siekiant atsižvelgti į planavimo visos salos lygmeniu aspektus. 2010 m. Komisija toliau bendradarbiavo su Kipro Respublikos vyriausybės atitinkamomis tarnybomis nuosavybės teisių patikrinimo klausimais. IšVADOS Ataskaitiniu laikotarpiu vykdant veiklą daugiausia dėmesio skirta: 1. sutarčių sudarymui: ataskaitiniu laikotarpiu sudaryta daugiau negu 60 % su programos vykdomąja veikla susijusių sutarčių; 2. įgyvendinimui: stebėta, kaip rangovai ir dotacijų gavėjai naudoja ES lėšas. Kai kurie ankstesnėse ataskaitose paminėti uždaviniai išliko. Ataskaitiniu laikotarpiu įgyvendinant pagalbos programą svarbūs klausimai: 3. Kipro turkų ir Kipro graikų bendruomenių bendradarbiavimas. Tai labai svarbu, kad programa būtų sėkmingai įgyvendinta. 4. Nedideli pagalbą gaunančios bendruomenės gebėjimai ją įsisavinti . Kipro turkų bendruomenė nedidelė ir vienas didžiausių sunkumų yra tas, kad projektams gaunami dideli ištekliai ir sutartys dėl jų sudaromos per trumpą laiką. Vis dėlto 2009 m. situacija pagerėjo. 5. Rezultatų klausimas . Laikas, kurio prireikė projektams parengti, sutartims dėl jų sudaryti ir jiems įgyvendinti, iš dalies turėjo įtakos finansinės paramos iš ES teikimo patikimumui. Tikimasi, kad 2009 m. sudarius daug sutarčių, įgyvendinimas labai pagerės 2010 m. ir ši problema bus išspręsta. 6. Nuosavybės teisių klausimas . Privačios nuosavybės savininkų teisės buvo griežtai užtikrinamos. Tai visų pirma turėjo įtakos įgyvendinimui atliekų tvarkymo sektoriuje, kuriame pasirašytos trys statybų sutartys su sustabdymo sąlyga, kad pakaktų laiko visiems nuosavybės teisių klausimams išspręsti. 7. Tvarumo klausimas . Pagrindiniuose sektoriuose (telekomunikacijų, energetikos) reikia įtikinti Kipro turkų bendruomenę, kad būtina reforma. Dėl to vėluoja įgyvendinimas ir kyla pavojus investicijų tvarumui. [1] OL L 65, 2006 3 7, p. 5. [2] 2009 m. spalio 8 d. Komisijos sprendimas C(2009) 7569. [3] Visų 13 PFAA sektorių sąrašas: laisvas kapitalo judėjimas; viešasis pirkimas; bendrovių teisė; konkurencijos politika; finansų kontrolė; finansinės paslaugos; žemės ūkis ir kaimo plėtra; maisto sauga, veterinarijos ir fitosanitarijos politika; transportas; statistika; socialinė politika ir užimtumas; aplinkos apsauga; vartotojų ir sveikatos apsauga. [4] Patvirtinta 2009 m. balandžio 22 d. Komisijos sprendimu Nr. 2928 (2009).